Anno Domini 1509. Heft de koninck van Dennemarckenn vele schepe in der see gehath vnd heft doch nemannde enthsechtt, hatth mith den Schweden ock ein vordrach gemaketh (se n:o 5400), welkes de van Lubeck bebben tho weten gekregen vnd woll vorstaen, tho wath ende sodan vordrach reckenn wolden. Denne noch hebben se der tidt gedeneth vnd wedder den koninck nicht viendtflickes willen vornemen, sunder hebben erer kopenschop nicht willen vorsumen vnd hebben viij schepe thogerusteth mith volcke vnnd were vnd hebben se in Lifflandth gesennth. (Sex veckor därefter sammandrabbade dessa fartyg på återväg till Lübeck nära Warnow med den danska flottan.) Konynnck Hans heft sick nicht allene yegen de vann Lubeck also ein vienth erthogeth, sunder ock iegenn syne nien frunde de Schweden, wennthe desuluigen schepe, welck mitt den Lubschen to warcke gewesen weren, heft he in de Fynnesken scheren gesannth vnd hebben de stadt Abouw vthgeputhett vnd noch karken noch cluse beschoneth. De kroneken schryuere clagen bauen allenn schaden, dath se ock des bischops van Abouw sinen hilligen staf, wennte it was suluer, vnd sinen hilligen hoeth, wennthe he was schonen perlen gesticketh, nicht beschonet. Dusse Denen hebben ock im lannde vm Abouw grothen morth begann; se hebben auer dussenntt der armen nackeden lude vormorth. Idt is denn Dannsken auerst de tidinge ghekamen, dath de Lubischen vorhanndenn synn vnd denken se tho sockenn; do sin de armen blöden lude vorschrocken vnnd hebben sick nicht doren in de apenbar see weddergheuen, segelden dorch denn Calmers sunth vnnd quemen mitt grothem fruchten tho Copenhagenn.